b'\n_START_ARTICLE_\nVokietijos ekonomika\n_START_SECTION_\nIstorija\n_START_PARAGRAPH_\nNuo 1948\xc2\xa0m. pinig\xc5\xb3 reformos iki 8-to de\xc5\xa1imtme\xc4\x8dio prad\xc5\xbeios Vakar\xc5\xb3 Vokietijos ekonomika nuolat augo, ta\xc4\x8diau BVP augimas l\xc4\x97t\xc4\x97jo ir nuo 8-to de\xc5\xa1imtme\xc4\x8dio vidurio net suma\xc5\xbe\xc4\x97jo iki 9-to de\xc5\xa1imtme\xc4\x8dio recesijos pabaigos._NEWLINE_Po Vokietijos susijungimo (1990 m.) kilo nema\xc5\xbeai ekonomini\xc5\xb3 problem\xc5\xb3 d\xc4\x97l didelio Rytin\xc4\x97s Vokietijos dalies atsilikimo. I\xc5\xa1 vakar\xc5\xb3 rytams kasmet pervedamos did\xc5\xbeiul\xc4\x97s pinig\xc5\xb3 sumos (iki 100 mlrd. JAV doleri\xc5\xb3), siekiant atgaivinti Ryt\xc5\xb3 Vokietijos ekonomik\xc4\x85. Dauguma tarptautini\xc5\xb3 kompanij\xc5\xb3 yra \xc4\xafsik\xc5\xabrusios Vakar\xc5\xb3 Vokietijoje ir tik nedaugelis j\xc5\xb3 \xc4\xafkurta Rytin\xc4\x97je dalyje._NEWLINE_2014 metais Vokietijos ekonomika i\xc5\xa1augo 1,5\xc2\xa0%.\n_START_SECTION_\nEkonomin\xc4\x97 situacija\n_START_PARAGRAPH_\nFiksuojamas 12 mlrd. eur\xc5\xb3 (arba 0,4 \xc2\xa0% BVP) nacionalinio biud\xc5\xbeeto pajam\xc5\xb3 pervir\xc5\xa1is (2014 m.). Did\xc4\x97ja Vokietijos pramon\xc4\x97s gamini\xc5\xb3 paklausa u\xc5\xbesienyje, augantis vartojimas, eksportas ir algos, smunkan\xc4\x8dios naftos ir degal\xc5\xb3 kainos veikia kaip milijardin\xc4\x97 konjunkt\xc5\xabros paramos programa (d\xc4\x97l to, kaip manoma, BVP 2015 metais augs 0,2\xc2\xa0%). D\xc4\x97l finansin\xc4\x97s kriz\xc4\x97s pinigai nebenuteka \xc4\xaf u\xc5\xbesien\xc4\xaf, o investuojami vietoje. \xc5\xa0ios investicijos skatina vidaus vartojim\xc4\x85 ir sukuria nauj\xc5\xb3 darbo viet\xc5\xb3. Eksportas klesti: 2015 metais prognozuojamas 5,2\xc2\xa0% augimas. 2015 metais Vokietijos gyventojo perkamoji galia augs 1,3\xc2\xa0%, o vartojimui vidutinis vokietis i\xc5\xa1leis papildomai 572 eurus (t. y. 2,7\xc2\xa0% daugiau nei 2014 m.).'